ועדת הכלכלה, כנסת 17, פרוטוקול מספר 139, 2006-12-26 14:00

משה כחלון: אני פותח את ישיבת ועדת הכלכלה.

משה כחלון: על סדר היום שתי הצעות חוק: הצעת חוק הרשות הלאומית למורשת יהדות לוב של חבר הכנסת משה כחלון, והצעת חוק הרשות הלאומית למורשת יהדות בוכרה של חבר הכנסת אמנון כהן, שנמצא כעת בישיבת ועדת הכספים שם מצביעים על התקציב.

משה כחלון: זומנו לכאן נציגי הממשלה הרלוונטיים.

משה כחלון: שתי הצעות החוק אושרו בקריאה ראשונה בכנסת הקודמת.

לאה ורון: הוועדה אפילו הכינה אותן לקריאה שנייה ושלישית בכנסת הקודמת.

משה כחלון: כאשר התפזרה הכנסת והחלה לפעול הכנסת החדשה, התקיים דיון בוועדה בנוגע לדין רציפות.

משה כחלון: זה התקבל בוועדה ועלה למליאה.

משה כחלון: המתנו את הזמן הדרוש וכעת ההצעה מונחת כאן להכנה לקריאה שנייה ושלישית למרות שהיא הוכנה לקריאה שנייה ושלישית.

משה כחלון: נשמע את נציגי הממשלה ולאחר מכן נחליט איך אנחנו ממשיכים.

חנן ארליך: משרד המדע, התרבות והספורט הכין הצעת חוק שנקראת חוק הרשות להנצחת מורשות, התשס"ז-2006.

לאה ורון: בכנסת הקודמת קראו לזה הצעת חוק לרשות לאומית למורשת עדות ישראל.

חנן ארליך: עכשיו מדברים על הנצחת מורשות.

חנן ארליך: ההצעה שנדונה בין נציגי משרדים אחרים, כרגע על סף תזכיר למשרדי ממשלה אחרים, כרגע היא נמצאת אצל שרת החינוך – גב' יולי תמיר - שהיא ממלאת מקום שר המדע, התרבות והספורט, לאישורה הסופי בעידוד שרת המשפטים – גב' ציפי לבני – וצפוי האישור תוך ימים ספורים ואז יופץ תזכיר.

אתי בנדלר: יש עידוד של שרה זו ושל שרה נוספת, אבל מה עם המחותן הראשי שצריך להקצות את הכספים?

חנן ארליך: נמצאת כאן נציגת משרד האוצר.

רותם רולף: אנחנו כן תומכים באיזושהי הצעת חוק מרכזת לכל המורשות ולצורך העניין אנחנו בקשר עם משרד המדע, התרבות והספורט.

רותם רולף: עברנו על חלק מהדברים ונעבור שוב ברגע שזה יהיה מוכן.

רותם רולף: באופן כללי כן יש נכונות מצידנו לקדם את הצעת החוק.

חנן ארליך: כדי לקצר תהליך של הגשת תזכיר, מראש קיבלנו הערות המשרדים.

משה כחלון: אם הצעות החוק האלה יעברו, תהיה אחר-כך אפשרות לשלב אותן במסגרת הכללית שאתם עושים?

חנן ארליך: לשלב אותן, לא, כי מהותה של הצעת החוק היא להקים רשות אחת שתהיה אחראית על כל המורשות, וזאת כדי שלא יהיו עשרות רשויות.

משה כחלון: את זה הבנתי, אבל אפשר יהיה להכניס את המורשת פנימה להצעת החוק?

חנן ארליך: כאחת המורשות.

משה כחלון: זאת אומרת, אנחנו יכולים להעביר את זה בחוק.

לאה ורון: אם הוועדה תעלה את שתי הצעות החוק לגבי מורשת לוב ומורשת בוכרה לקריאה השנייה והשלישית במליאת הכנסת, מה יהיו מעמדן של שתי הצעות החוק האלה כאשר תגיע הצעת החוק שלכם?

עדנה הראל: הצעות החוק בהן מדובר והצעות חוק דומות אחרות, כל אחת מהן מבקשת להקים תאגיד נפרד, אישיות משפטית נפרדת עם כל המשתמע מכך שזה אומר ארגון, מבנה משפטי, התחייבויות משפטיות, נכסים ודברים כאלה, ושכל אחת מהן תטפל בנושא אחד.

עדנה הראל: משרד המשפטים אמון על ענייני תאגידים, דיני חברות ודיני עמותות.

עדנה הראל: סוגיית התאגידים הסטטוטוריים, למשל, הרשות השנייה לטלוויזיה ורדיו הוא תאגיד סטטוטורי, רשות השידור היא תאגיד סטטוטורי, כל גוף כזה שמוקם בחוק והוא לא חברה, יש לו כל מיני אפיונים ושאלות משפטיות שנלוות, ולכן הוקמה בזמנו הוועדה המייעצת – על-פי החלטת ממשלה – להסתכלות רוחבית על כל עניין התאגידים הסטטוטוריים.

משה כחלון: את מכירה את ההיסטוריה של החוק הזה?

עדנה הראל: כן, בהחלט.

עדנה הראל: לא ליוויתי את זה באופן אישי, אבל למדתי את זה.

משה כחלון: את יודעת השרה לבני אמרה שתוך חודש מעבירה את ההצעה, וכך עשה גם חבר הכנסת אופיר פינס.

משה כחלון: כל אחד שיבדוק עם השר שלו לפני שהוא מגיע לכאן.

עדנה הראל: אני מדברת על דעתה של השרה לאחר שיחה אתמול אתה.

משה כחלון: דעתה מאיזה שעה.

משה כחלון: כי דעתה בשעה 4 ודעתה בשעה 6 לא זהותץ.

עדנה הראל: זהות לחלוטין.

עדנה הראל: ברשותך, יכול להיות שנבעה איזושהי טעות ממשהו שאמרתי קודם, אבל אני אשלים ואולי הטעות לא תתעורר.

עדנה הראל: אני אומרת שתאגידים סטטוטוריים בכלל, להקים תאגיד סטטוטורי לכל נושא בנפרד, עמדת משרד המשפטים ועמדתה של השרה לבני, גם לפני שלוש שנים, גם לפני שנה וגם אתמול, עמדה שזה לא יהיה נכון ולכן נכון לפעול להקמת תאגיד סטטוטורי אחד שיהיה בעל הכישורים, היכולות והסמכויות לטפל בכלל המורשות.

עדנה הראל: ולכן אתמול, כאשר שוחחנו אתה, אמרה שרת המשפטים שהיא באופן אישי תפעל לזירוז ולשכנוע השרה יולי תמיר בעניין הזה.

משה כחלון: בדקת אתה למה היא לא עשתה את זה לפני שלוש שנים כפי שהיא הבטיחה?

עדנה הראל: לפני שלוש שנים היא פעלה לקידום העניין ולכן הוצגה כאן יחד עם הוועדה הצעת חוק במתואם עם הוועדה שנקראה הנצחת המורשות ובתוכן היא זהה למה שהציג חנן, ואותה הצעה, מכיוון שלא אושרה אז כהצעת חוק ממשלתית כי רצו ללכת מהר עם הוועדה, נתקלה ברגע האחרון בקושי של תיאום עם משרד האוצר.

עדנה הראל: אני מכירה היטב את ההיסטוריה.

עדנה הראל: בגלל זה בדיוק תומכת השרה, לאור הניסיון של מה שהיה לפני שלוש שנים ולפני שנה, בתום כהונת הכנסת הקודמת, שעכשיו זו תהיה הצעת חוק ממשלתית, מסודרת וברורה שכל משרדי הממשלה מחויבים ועומדים מאחוריה כשהיא מגיעה לכנסת.

עדנה הראל: זה כתוצאה והשלמה בקו אחד עם עמדתה גם לפני שלוש שנים, ם לפני שנה וגם אתמול.

משה כחלון: אני ממש מלא התפעלות מהעקביות.

עדנה הראל: אני חייבת להודיע לוועדה שאנחנו רצינו לבוא היום לכאן עם הודעה שהתזכיר הופץ, ואתמול ביקשנו מהשרה לבני לשוחח בדחיפות עם שרת החינוך, הממונה על תיק התרבות, והיא הבטיחה לעשות את זה.

עדנה הראל: טעות שאני מודיעה שהייתה טעות שלי, שאני טעיתי בגלל כל הדיונים שלנו עכשיו, ואמרתי שהדיון אצלך הוא מחר בבוקר.

משה כחלון: היא לא תדבר.

משה כחלון: אל תדאגי.

משה כחלון: עדנה הראל: אני גורסת אחרת.

משה כחלון: התזכיר מוכן, הוא מתואם עם משרד המשפטים ומשרד האוצר ברמה העקרונית.

משה כחלון: אם תעביר את שתי הצעות החוק שמקימות שתי ישויות משפטיות שונות, החוק השלישי יקים ישות משפטית נפרדת.

משה כחלון: הוא לא יבלע אותן אלא צריך יהיה אז להעביר חוקים שמפרקים את הרשויות ההן ושואלים שאלות לגבי הנכסים שלהן והעובדים שלהן.

משה כחלון: איזה נכסים יש להן?

משה כחלון: אני חושב שאפשר יהיה לפרק את זה ולהעביר לכנסת אותן תחת כנפי הרשות שלכם שלא תקום.

משה זעפרני: בעצם ההצעה הזאת חוזרים אחורה למה שרצתה קודם הוועדה.

משה זעפרני: הוועדה דרשה ממשרדי הממשלה לעבוד על הצעה משותפת וזה מה שנעשה בפרק הזמן הזה.

משה זעפרני: אם אני זוכר טוב, בישיבה הקודמת – אני מלווה את הנושא הזה מתחילתו בכל הוועדות – זו הייתה הדרישה לאורך כל השנים.

משה זעפרני: הדרישה הייתה להביא הצעת חוק ממשלתית שתכלול את כל המורשות.

משה זעפרני: אני חושב שאנחנו מגיעים למצב שמשרדי הממשלה, כולל משרד האוצר, מסכימים לזה וכדאי לתת לזה הזדמנות.

משה כחלון: את משרד המשפטים שמענו, את משרד האוצר שמענו, את משרד התרבות שמענו.

עדנה הראל: הנוסח שמונח על השולחן ושעליו הצביעה הממשלה, זה נוסח של הקריאה הראשונה, כי הוא לא כולל את הדיונים והתיקונים שנעשו לקראת קריאה שנייה ושלישית.

עדנה הראל: זאת אומרת, זה דבר שצריך להיות מוצג בפני הוועדה.

עדנה הראל: ככל הידוע לי לא הוצג בסופו של דבר הנוסח השלם שהיה מוכן לקריאה שנייה ושלישית.

עדנה הראל: לנו יש הרבה מאוד הערות לפרטי הנוסח שמונח כרגע על השולחן, אם נלך לשיטתך ואם תבקש לקדם את הנוסח הזה.

משה כחלון: אני אבקש הערות לנוסח.

עדנה הראל: צריך לעבור סעיף סעיף.

לאה ורון: החזרנו את הצעת החוק למורשת עדות ישראל 2005, והיא הונחה על שולחן מליאת הכנסת.

לאה ורון: לבסוף מה שעשתה הוועדה, בשל הבטחות הממשלה, למשוך את הצעת החוק.

אתי בנדלר: כן, אבל הנחנו הצעת חוק לרשות הלאומית למורשת יהודית לוב.

משה כחלון: אנחנו נקבע מועד לישיבה נוספת.

לאה ורון: השאלה אם לא כדאי לקבל איזושהי הבטחה ללוחות זמנים ממשרדי הממשלה.

עדנה הראל: אנחנו הבנו מהשרה, כפי שאמרתי, שזה יהיה בימים אלה.

לאה ורון: כפי שאני זוכרת, ממתינים 21 יום.

עדנה הראל: אנחנו נבקש קיצור לוח הזמנים.

משה כחלון: אני לא מתחייב על כלום.

משה כחלון: אתם יכולים להביא את הנושאים שלכם ונראה אם זה עולה בקנה אחד עם כוונת המחוקק ועם מה שאנחנו רוצים.

משה כחלון: יכול להיות שתעשו משהו יפה ומפואר, אבל הוא לא יענה על הצרכים לשמם אנחנו מחוקקים את החוק.

משה כחלון: זה שתביאו את זה, זה בסדר גמור, אבל זאת לא ערובה לכלום.

משה כחלון: שאף אחד לא יבוא לדיון הבא ויאמר שאני אמרתי שאם תביאו, החוקים האלה לא יקודמו.

משה כחלון: אני כבר מודיע שהחוקים האלה יקודמו.

לאה ורון: הציפייה היא שבסוף ינואר תגיע הצעת החוק הממשלתית?

משה כחלון: אני מבקש לא לקשור אחד בשני.

משה כחלון: הם יכולים להביא מתי שהם רוצים.

משה כחלון: אנחנו נקבל אתכם בקבלת פנים חמה ולבבית כפי שאנחנו מקבלים תמיד, אבל זה לא קשור.

משה כחלון: אנחנו נמתין להצעות שלכם, אבל בלי קשר אליהן בשבועות הקרובים אנחנו נקיים דיון רחב עם הגורמים הרלוונטיים בנוסף למשרדי הממשלה וזאת על-מנת לקדם את הצעת החוק לקריאה שנייה ושלישית.

משה כחלון: תודה רבה.

משה כחלון: הישיבה נעולה.